משה כהן-אליה

משה כהן-אליה (נולד ב-10 במאי 1967) הוא פרופסור מן המניין למשפט חוקתי במרכז האקדמי למשפט ולעסקים ברמת גן, כיהן בין השנים 2015–2022 כנשיא המרכז. משמש בנוסף כפרשן ופאנליסט בערוץ הטלוויזיה "עכשיו 14" ובכלל זה בתוכנית "הפטריוטים".

במסגרת עבודתו באגודה לזכויות האזרח ניסח את הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים וייצג את העותרים בבג"ץ שגיא צמח.

 קורות חיים 
נולד בשם משה כהן להורים יוצאי עיראק וסוריה. גדל בחיפה, באזור שוק תלפיות. למד בתיכון חוגים. בצבא שירת ביחידה 8200. בשנת 1993 סיים בהצטיינות את לימודיו לתואר ראשון בפקולטה למשפטים ב. את התמחותו עשה אצל עו"ד נילי ארד, מנהלת מחלקת הבג"צים בפרקליטות המדינה.

בשנת 1995 למד בארצות הברית בתוכנית לתואר שני בתחום זכויות האדם. בשנת 1996, עם חזרתו לישראל, התקבל למסלול הישיר לדוקטורט במשפטים באוניברסיטה העברית. את עבודת הדוקטורט כתב, בהנחייתו של פרופ' קלוד קליין, על פסקאות ההגבלה בחוקי היסוד.

בשנים 1994–1999 כיהן כעורך דין במחלקה המשפטית של האגודה לזכויות האזרח בישראל בסניפי ירושלים וחיפה. במהלך עבודתו באגודה ניסח את הנוסח הראשון של הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים שאושרה בשנת 2000. כמו כן ייצג יחד עם עו"ד דן יקיר את העותרים בבג"ץ שגיא צמח. בפסק הדין שנתן בית המשפט העליון בעתירה זו בשנת 1999, נקבע כי הוראה בחוק השיפוט הצבאי, שהתירה מעצר של חייל למשך 96 שעות בטרם הבאתו בפני שופט, פוגעת בזכות לחירות המעוגנת בחוק יסוד: כבוד האדם וחירותו, ועל כן בטלה. זו הייתה הפסיקה הראשונה שבה נפסל חוק בשל פגיעה בזכות המעוגנת בחוק היסוד.

בשנת 2000 הצטרף לסגל הפקולטה למשפטים ב. בשנת 2002 כיהן כעמית מחקר במסגרת לימודי פוסט-דוקטורט בתוכנית לזכויות אדם של בית הספר למשפטים בהרווארד, ובשנת 2009 כעמית פקולטי במרכז ספרא לאתיקה באוניברסיטת הרווארד, בראשות לורנס לסיג. בשנת 2007 ייסד את כתב העת "Law & Ethics of Human Rights". בשנת 2013 ייסד את סדנת החוקרים הצעירים של הפקולטות למשפטים בישראל, ובשנת 2015 הקים את הסניף הישראלי של האגודה הבינלאומית למשפט ציבורי (ICON-S (International Constitutional Law Society.

משנת 2010 ועד 2015 כיהן כדיקן הפקולטה למשפטים במרכז האקדמי למשפט ולעסקים. החל מחודש אפריל 2015 כיהן כנשיא המרכז האקדמי למשפט ולעסקים. בחודש יוני 2015 קודם לדרגת פרופסור מן המניין.

משנת 2023 משתתף בפאנלים בתוכניות בערוץ 14, ומ-2024 הוא פאנליסט קבוע בתוכנית "הפטריוטים".

 חיים אישיים 
משה כהן אליה היה נשוי לסופרת איריס אליה כהן ונולדו להם 4 ילדים. לאחר 26 שנות נישואים התגרש ויצא מהארון. מתגורר בקריית טבעון.

עמדותיו
ב-26 במאי 2024, במהלך כנס משותף של הפורום הישראלי למשפט וחירות ומכון עיון, אמר כי בשנה האחרונה איבד את האמון במערכת המשפט הישראלית. ב-13 בפברואר 2025, יום השבעתו של יצחק עמית לנשיא בית המשפט העליון, פרסם כהן-אליה פוסט שכותרתו "אני מאשים", שבו תקף בחריפות את מערכת המשפט הישראלית.

במרץ 2025 תקף בחריפות את הפקולטות למשפטים בישראל וקרא לסגירתן.

מחקריו 
מחקריו של משה כהן אליה עוסקים בתאוריה חוקתית, עילת המידתיות, חוקתיות גלובלית, שחיתות מוסדית, עקרון איסור ההפליה, רב-תרבותיות וזכויות האדם.

כהן אליה חקר ביחד עם פרופ' עידו פורת את תופעת התפשטות דוקטרינת המידתיות בעולם. במספר מאמרים שפרסמו יחדיו וגם בספר משותף שפרסמו ב-2013 בשם Proportionality and Constitutional Culture, הם מסבירים את התפשטות המידתיות ברחבי העולם כמבטאת את "תרבות ההצדקה", כלומר תרבות המחייבת את המדינה להצדיק כל אחת מפעולותיה. הספר ממקם את דוקטרינת המידתיות בתוך הקשר היסטורי, תרבותי ופוליטי ומשווה בינה לבין האיזון האמריקאי. הטענה המרכזית בספר היא שלמרות הדמיון האנליטי בין המידתיות לבין האיזון האמריקאי, קיים פער תרבותי והיסטורי עמוק בין שתי הדוקטרינות ופער זה משפיע על האופן שבו הן מובנות ומתפקדות במשפט החוקתי.

במחקרים שפרסם ביחד עם ד"ר יואב המר, בזמן שהותו במכון ספרא לאתיקה באוניברסיטת הרווארד, טען כי אף על פי ששתדלנות עשויה לקדם את ההליך הדמוקרטי ולעודד השתתפות אזרחית בקבלת החלטות פוליטיות, השתדלנות התאגידית מעוררת חששות לפגיעה בתקינות ההליך הדמוקרטי, שכן היא מעוותת את סדר היום הפוליטי. כהן אליה והמר טענו כי השתדלנים מצליחים לעוות את ההליך הדמוקרטי במיוחד בתחומי נישה כמו שוק ההון או הביטוח, שלחברי הכנסת ולציבור הרחב אין עניין גדול בו ואין הבנה עמוקה. כדי להתמודד עם בעיה זו, הציעו הכותבים לחייב את כל השתדלנים להעלות לאתר אינטרנט כל חומר כתוב שהם מעבירים לחברי הכנסת. כך ניתן יהיה להקטין עלויות פיקוח ולעודד שתדלנות מתחרה מצד יריבים כלכליים ולהקטין את הסכנה לעושק הציבור. חברת הכנסת שלי יחימוביץ' הגישה הצעת חוק המבוססת על רעיון זה לכנסת.

 קישורים חיצוניים 
 פרופ' משה כהן-אליה, באתר המרכז האקדמי למשפט ולעסקים


 פרופ' משה כהן-אליה - על לוביסטים ודמוקרטיה, באתר YouTube





  CLB Ramat Gan to launch first-ever ‘half-English’ law degree program, The Jerusalem Post (www.jpost.com)
Cohen-Eliya: CLB is an Active Academy, (Jerusalem Report, November, 20, 2011).
ממאמריו:


 על הסוציולוגיה והאפיסטמולוגיה של המשבר החוקתי: עילת הסבירות ותרבות ההצדקה, מעשי משפט טז, 2025

 הערות שוליים 

קטגוריה:עורכי דין ישראלים
קטגוריה:בוגרי תיכון חוגים
קטגוריה:בוגרי האוניברסיטה העברית בירושלים: משפטים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל המרכז האקדמי למשפט ולעסקים: משפטים
קטגוריה:פעילי האגודה לזכויות האזרח
קטגוריה:להט"בים ישראלים
קטגוריה:ישראלים שנולדו ב-1967